3.5.2023.
HR
Službeni list Europske unije
C 156/29
Uvjeti tla u okrugu Szabolcs-Szatmár-Bereg izvrsni su za proizvodnju jabuka.
Tlo i topografsko-klimatski uvjeti prirodnih zemljopisnih područja okruga Szabolcs-Szatmár-Bereg omogućili su gospodarski održiv uzgoj jabuka i drugih vrsta voća koje su tipične za umjerene klime (Pethő, 2005.).
U okrugu Szabolcs-Szatmár-Bereg nalazi se druga po veličini aluvijalna ravnica u Mađarskoj, koja se od poplavnog područja Transtisza uzdiže na visinu od 20 do 50 metara.
Udio humusa od oko 2 % i visok udio kalcija u černozemu, koji se razvio na pjeskovitom laporastom tlu na ravnim dijelovima aluvijalne ravnice, kao i lagano muljevito tlo koje su nanijeli pritoci Tise, povoljni su za sadnju jabuka.
Broj je sunčanih sati od 1 950 do 2 050, što je 300 – 400 sati više nego u zemljama zapadno i sjeverno od Mađarske.
Klimatski uvjeti u tom okrugu stoga pogoduju uzgoju jabuka.
Osim sunca, na klimu utječu i oceanske, kontinentalne i sredozemne zračne mase.
Stoga ponekad prevladava utjecaj oceanske, a ponekad kontinentalne klime.
Sezona rasta u okrugu Szabolcs-Szatmár-Bereg počinje šest do osam dana poslije nego u drugim okruzima u Mađarskoj.
Ljeta su umjereno topla, s prosječnom temperaturom u srpnju od 20 do 23 °C.
U jesenskim je mjesecima zbog većeg noćnog zračenja prosječna temperatura od 1 do 2 °C niža nego u ostatku zemlje, što usporava proces zrenja.
Unutarnja svojstva i okus jabuke „Szabolcsi alma” određuju prvenstveno okolišni čimbenici tijekom dozrijevanja: temperatura, sunčeva svjetlost i rana jutarnja vlaga.
Relativna vlažnost zraka tijekom ljetnih mjeseci iznosi oko 75 %.
Viša relativna vlažnost zraka u rujnu iznimno pogoduje obojenosti ploda i brzini dozrijevanja.
Stoga je proces zrenja jabuke „Szabolcsi alma” sporiji, čime plodovi dobivaju više raznih hranjivih tvari.
Zbog toga jabuka „Szabolcsi alma” ima visok udio šećera: najmanje 12 °Brixa kod sorti Gala, Red Delicious i Idared te najmanje 13 °Brixa kod sorti Jonathan, Jonagold, Golden Delicious i Pinova.
Upravo visok sadržaj šećera jabuci „Szabolcsi alma” daje slatko-kisela svojstva.
Topli rujanski dani, visoka relativna vlažnost, hladne noći te rana jutarnja rosa znatno pridonose dinamičnoj boji jabuke „Szabolcsi alma” i razvoju visoke kiselosti i aroma, što daje slatko-kiseli okus.
Visok sadržaj kalcija u tlu znači da i plod jabuke „Szabolcsi alma” ima veći sadržaj kalcija, što dovodi do hrskavosti i čvrstoće od najmanje 5,5 kg/cm2.
Osim što imaju idealno proizvodno područje, uzgajivači u okrugu Szabolcs-Szatmár-Bereg primjenjuju stručno znanje stečeno stoljećima, što pozitivno utječe na proizvodnju.
Stručnost u proizvodnji jabuke „Szabolcsi alma” na određenom se zemljopisnom području prenosi s generacije na generaciju.
Za svojstva utvrđena u točki 3.2. ključno je da proizvođači raspolažu najnovijim spoznajama o sortama, upotrebi certificiranog sadnog materijala i uzgoju jabuka.
Istraživačka stanica Újfehértó u sklopu Istraživačkog instituta za uzgoj voća i ukrasnog bilja na tome radi već više od 70 godina tako što održava sorte, proizvodi certificirani sadni materijal i pruža stručne savjete.
Istraživačka stanica bavi se istraživanjem proizvodnog područja jabuke „Szabolcsi alma”, registracijom voćaka, uzgojem i fiziološkim istraživanjem sorti jabuka te razvojem metoda certificiranja sorti.
Zahvaljujući povoljnim pedološkim i klimatskim uvjetima proizvodnja voća u okrugu Szabolcs-Szatmár-Bereg ima stoljetnu tradiciju.
Dokaz tomu djela su poznatog osmanskog putnika Evlije Čelebija, koji opisuje svoja putovanja u Mađarsku od 1660. do 1666. te piše o obilju voćnjaka u Szabolcsu, bogatstvu uzgajivača i iznimno ukusnom plodu.
Opisuje i da se voće uzgajalo u tolikom obilju da je uvelike moglo nahraniti osmansku okupatorsku vojsku.
Nakon Drugog svjetskog rata pokrenut je velik program sadnje plantaža, u okviru kojeg je u okrugu SzabolcsSzatmár-Bereg zasađeno gotovo 50 % plantaža jabuka u Mađarskoj, koje čine više od polovine nacionalne proizvodnje.